b'\n_START_ARTICLE_\nDraugyst\xc4\x97 (kino teatras)\n_START_SECTION_\nIstorija\n_START_PARAGRAPH_\nTarpukaryje ukmergi\xc5\xa1kiai filmus \xc5\xbei\xc5\xabr\xc4\x97jo \xc5\xbeyd\xc5\xb3 atidarytame kino teatre \xe2\x80\x9ePasaka\xe2\x80\x9c, sovietiniu laikotarpiu mieste veik\xc4\x97 trys kino teatrai: \xe2\x80\x9eDraugyst\xc4\x97\xe2\x80\x9c, \xe2\x80\x9eT\xc4\x97vyn\xc4\x97\xe2\x80\x9c ir \xe2\x80\x9eRaketa\xe2\x80\x9c. (\xe2\x80\x9ePasaka\xe2\x80\x9c, po karo vietoje jos \xe2\x80\x9eT\xc4\x97vyn\xc4\x97\xe2\x80\x9c veik\xc4\x97 Vasario 16-osios g., dabartin\xc4\x97s parduotuv\xc4\x97s \xe2\x80\x9eHumana\xe2\x80\x9c vietoje, \xe2\x80\x9eRaketa\xe2\x80\x9c\xc2\xa0\xe2\x80\x93 Pa\xc5\xa1il\xc4\x97s ba\xc5\xbeny\xc4\x8dioje, sovietme\xc4\x8diu paverstoje kino teatru, \xe2\x80\x9eDraugyst\xc4\x97\xe2\x80\x9c\xc2\xa0\xe2\x80\x93 Kra\xc5\xa1totyros muziejaus pastatas K\xc4\x99stu\xc4\x8dio a. ir Vilniaus g. sankry\xc5\xbeoje). Atk\xc5\xabrus nepriklausomyb\xc4\x99 Ukmerg\xc4\x97je filmus rod\xc4\x99s vos vienas kino teatras, negav\xc4\x99s reikiamo finansavimo, savo veikl\xc4\x85 nutrauk\xc4\x97. 1999\xc2\xa0m. kino filmus prad\xc4\x97jo rodyti Kult\xc5\xabros centras._NEWLINE_Po karo augan\xc4\x8dioje Ukmerg\xc4\x97je buvo numatyta pastatyti 330 viet\xc5\xb3 pla\xc4\x8diaekran\xc4\xaf kino teatr\xc4\x85. Jis buvo statomas pagal visai SSRS skirt\xc4\x85 tipin\xc4\xaf projekt\xc4\x85. Pagal t\xc4\x85 pat\xc4\xaf projekt\xc4\x85 1956 m. buvo pastatytas \xe2\x80\x9eT\xc4\x97vyn\xc4\x97s\xe2\x80\x9c kino teatras Vilniuje (36717)._NEWLINE_\xe2\x80\x9eDraugyst\xc4\x97s\xe2\x80\x9c statybos prasid\xc4\x97jo 1956\xc2\xa0m. Kino teatr\xc4\x85 atidaryti buvo numatyta 1957\xc2\xa0m. pabaigoje, ta\xc4\x8diau darbai u\xc5\xbetruko d\xc4\x97l l\xc4\x97\xc5\xa1\xc5\xb3 ir mechanizm\xc5\xb3 tr\xc5\xabkumo (statybininkams duobes pamatams ir r\xc5\xabsiams kasti teko kastuvais), netinkamos darbo disciplinos._NEWLINE_I\xc5\xa1kilmingai atidarytas 1959\xc2\xa0m. vasario 21 d. Tai buvo pirmasis rajoninis pla\xc4\x8diaekranis kino teatras. Pirmas naujame kino teatre demonstruotas filmas buvo spalvotas pla\xc4\x8diaekranis \xe2\x80\x9ePoema apie j\xc5\xabr\xc4\x85\xe2\x80\x9c. Per dvi dienas j\xc4\xaf mat\xc4\x97 apie 1400 \xc5\xbei\xc5\xabrov\xc5\xb3._NEWLINE_1988\xc2\xa0m. prie kino teatro pristatytas administracinis pastatas\xc2\xa0\xe2\x80\x93 priestatas._NEWLINE_1989\xe2\x80\x931991\xc2\xa0m. kino teatre vyko kapitalinis remontas. Jo metu filmai buvo demonstruojami Ukmerg\xc4\x97s Kult\xc5\xabros r\xc5\xabm\xc5\xb3 sal\xc4\x97je. Remonto metu buvo pakeistas stogas, grindys, ap\xc5\xa1ildymas, elektros instaliacija, kanalizacija, perda\xc5\xbeytos sienos, pakeistos k\xc4\x97d\xc4\x97s kino sal\xc4\x97je._NEWLINE_Kei\xc4\x8diantis santvarkoms ir kino teatro pavaldumui, jo egzistavimui kilo problem\xc5\xb3: did\xc4\x97jo \xc4\xafstaigos i\xc5\xa1laikymo (\xc5\xa1ildymo, elektros energijos) kainos, televizijos konkurencija, ma\xc5\xbe\xc4\x97jo valstyb\xc4\x97s parama, kino seans\xc5\xb3 lankomumas. Vienintelis filmas \xe2\x80\x9eTitanikas\xe2\x80\x9c paskutiniame kino teatro veiklos penkmetyje dar sutraukdavo piln\xc4\x85 kino sal\xc4\x99. Kino teatro administracija naudojimui pasiliko tik seans\xc5\xb3 sal\xc4\x99, o kitas patalpas i\xc5\xa1nuomojo, ta\xc4\x8diau tai pad\xc4\x97ties nepagerino. 1992 m. kino teatras buvo u\xc5\xbedarytas, o jo patalpos i\xc5\xa1nuomotos. Nuo 1997\xc2\xa0m. gegu\xc5\xbe\xc4\x97s 21 d. paskelbta UAB \xe2\x80\x9eDraugyst\xc4\x97s kinas\xe2\x80\x9c likvidacija. Tu\xc5\xa1\xc4\x8dias buvusio kino teatro pastatas buvo perduotas Ukmerg\xc4\x97s kult\xc5\xabros r\xc5\xabmams. Nuo 2005 m. gegu\xc5\xbe\xc4\x97s 25 d. Savivaldyb\xc4\x97s tarybos sprendimu pastatas atiteko Kra\xc5\xa1totyros muziejui. Buvusioje foj\xc4\x97 \xc4\xafkurdinta prezentacin\xc4\x97 miesto sal\xc4\x97.\n_START_SECTION_\nPastato rekonstrukcija\n_START_PARAGRAPH_\n2014\xe2\x80\x932016 m. vyko buvusio kino teatro ir administracinio pastato rekonstrukcija, kurios bendra vert\xc4\x97 siek\xc4\x97 1,2 mln. eur\xc5\xb3. Pirmo etapo metu buvo suremontuota pastato i\xc5\xa1or\xc4\x97 \xe2\x80\x93 sutvarkytas fasadas, u\xc5\xbedengtas naujas stogas, pakeisti langai ir durys. Taip pat aplink pastat\xc4\x85 padaryta nuogrinda, \xc4\xafrengtos drena\xc5\xbeo ir lietaus kanalizacijos sistemos, sutvarkyti in\xc5\xbeineriniai tinklai. Antras etapas ap\xc4\x97m\xc4\x97 pastato vidaus pritaikymo muziejaus reikm\xc4\x97ms darbus._NEWLINE_Pokario statybos pastatas buvo pakankamai kokybi\xc5\xa1kas. Prie\xc5\xa1 restauruojant buvo atliekami kaip ir visiems paveldo objektams privalomi architekt\xc5\xabros, polichromijos ir kiti tyrimai. Pa\xc5\xa1alintos \xc4\xaf tink\xc4\x85 \xc4\xafsig\xc4\x97rusios druskos, suri\xc5\xa1tas aptrup\xc4\x97j\xc4\x99s m\xc5\xabras, atnaujintos i\xc5\xa1blukusi\xc5\xb3 fasad\xc5\xb3 spalvos. Pastatas i\xc5\xa1saugotas su visomis to meto eksterjero ir interjero dekoro detal\xc4\x97mis. \xc4\xae\xc4\x97jimo vestibiulio grindis deng\xc4\x97 teracas. Ta\xc4\x8diau tyr\xc4\x97jai nustat\xc4\x97, kad tai ne pirmin\xc4\x97 danga. Prad\xc5\xbeioje b\xc5\xabta parketo, kadangi vestibiulis tarnavo ir kaip \xc5\xa1oki\xc5\xb3 sal\xc4\x97. Restauruoti i\xc5\xa1 vestibiulio \xc4\xaf antr\xc4\x85 auk\xc5\xa1t\xc4\x85 vedantys mediniai laiptai, tur\xc4\x97klai ir juos puo\xc5\xa1ian\xc4\x8dios balesinos, kolon\xc5\xb3 dekoras. I\xc5\xa1saugotos lub\xc5\xb3 rozet\xc4\x97s, \xc5\xa1viestuvai. Buvusi kino sal\xc4\x97 pritaikyta ekspozicij\xc5\xb3 erdv\xc4\x97ms. Dabartini\xc5\xb3 \xc4\xaf\xc4\x97jimo dur\xc5\xb3 vietoje anks\xc4\x8diau buvo \xc4\xafrengtas kino ekranas.\n_START_SECTION_\nPagrindiniai duomenys\n_START_PARAGRAPH_\nKino sal\xc4\x97je buvo 330 viet\xc5\xb3. Bendras pastato plotas buvo 806,37 m\xc2\xb2. Pagrindinis plotas\xc2\xa0\xe2\x80\x93 786,00 m\xc2\xb2. Pastato balansin\xc4\x97 vert\xc4\x97 1 344 190 rubli\xc5\xb3 (1959\xc2\xa0m. kainomis), arba 134 419 rubli\xc5\xb3 (1961\xc2\xa0m. kainomis). 1960\xc2\xa0m. kino teatre dirbo 12 darbuotoj\xc5\xb3 (administracija, kinomechanikai, kasinink\xc4\x97s, kontrolier\xc4\x97s)._NEWLINE_Priestato bendras plotas\xc2\xa0\xe2\x80\x93 238,96 m\xc2\xb2., pagrindinis plotas 163,64 m\xc2\xb2.\n_START_SECTION_\nArchitekt\xc5\xabra\n_START_PARAGRAPH_\nPastatas i\xc5\xa1skirtinis savo pokario retrospektyvine architekt\xc5\xabra. Vertingosiomis savyb\xc4\x97mis pripa\xc5\xbeinti \xc5\xa1oniniai rizalitai ryt\xc5\xb3 ir vakar\xc5\xb3 fasaduose, 2 jon\xc4\x97nin\xc4\x97s kolonos su baz\xc4\x97mis ir kapiteliais \xc5\xa1iauriniame fasade, piliastrai, palangi\xc5\xb3 karnizai, sta\xc4\x8diakamp\xc4\x97s ni\xc5\xa1os ir dekoruotos arkin\xc4\x97s ni\xc5\xa1os, lang\xc5\xb3 ir dur\xc5\xb3 sta\xc4\x8diakamp\xc4\x97s angos, vir\xc5\xa1 pagrindinio \xc4\xaf\xc4\x97jimo esanti arka, puo\xc5\xa1ta kesonais ir kt. Taip pat vertingas pastato t\xc5\xabris, auk\xc5\xa1t\xc5\xb3 i\xc5\xa1planavimas, konstrukcijos, patalp\xc5\xb3 architekt\xc5\xabrin\xc4\x97s detal\xc4\x97s ir kt.'